夏日苦熱同長孫主簿過仁壽寺納涼
作者：楊巨源
朝代：唐

paragraphs: 火入天地罏，南方正何劇。
四郊長雲紅，六合太陽赤。
爀爀沸泉壑，燄燄燋砂石。
思減祝融權，期匡諸子宅。
因投竹林寺，一問青蓮客。
心空得清涼，理證等喧寂。
開襟天籟回，步履雨花積。
微風動珠簾，惠氣入瑤席。
境閑性方謐，塵遠趣皆適。
淹駕殊未還，朱欄敞虛碧。